ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1217 ΤΗΣ ΕΠΙΤΡΟΠΗΣ

της 25ης Αυγούστου 2020

σχετικά με παρέκκλιση από τον εκτελεστικό κανονισμό (ΕΕ) 2019/2072 όσον αφορά την εισαγωγή στην Ένωση των φυτών προς φύτευση Chamaecyparis Spach, Juniperus L. και ορισμένων ειδών Pinus L., καταγωγής Ιαπωνίας, των οποίων έχει ανασταλεί η ανάπτυξη με φυσικό ή τεχνητό τρόπο, και για την κατάργηση της απόφασης 2002/887/ΕΚ

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 30 παράγραφος 1, το άρθρο 40 παράγραφος 1 και το άρθρο 41 παράγραφος 1,

Εκτιμώντας τα ακόλουθα:

(1) Ο κανονισμός (ΕΕ) 2016/2031 κατήργησε και αντικατέστησε την οδηγία 2000/29/ΕΚ του Συμβουλίου (2), ενώ ο εκτελεστικός κανονισμός (ΕΕ) 2019/2072 της Επιτροπής (3) αντικατέστησε τα παραρτήματα I έως V της εν λόγω οδηγίας.

(2) Το άρθρο 7 σε συνδυασμό με το σημείο 1 του παραρτήματος VI του εκτελεστικού κανονισμού (ΕΕ) 2019/2072 απαγορεύει την εισαγωγή στην Ένωση φυτών προς φύτευση των γενών Chamaecyparis Spach, Juniperus L. και Pinus L., εκτός των καρπών και των σπόρων. Προηγουμένως η αντίστοιχη απαγόρευση προβλεπόταν στο άρθρο 4 παράγραφος 1 σε συνδυασμό με το παράρτημα III μέρος Α σημείο 1 της οδηγίας 2000/29/ΕΚ.

(3) Η απόφαση 2002/887/ΕΚ της Επιτροπής (4) επέτρεψε στα κράτη μέλη να προβλέψουν παρεκκλίσεις από το άρθρο 4 παράγραφος 1 της οδηγίας 2000/29/ΕΚ όσον αφορά τις απαγορεύσεις που αναφέρονται στο παράρτημα III μέρος Α σημείο 1 της εν λόγω οδηγίας, για φυτά Chamaecyparis Spach, Juniperus L. και ορισμένα είδη Pinus L., πλην των καρπών και των σπόρων, καταγωγής Ιαπωνίας, των οποίων έχει ανασταλεί η ανάπτυξη με φυσικό ή τεχνητό τρόπο.

(4) Στις 3 Αυγούστου 2017 η Ιαπωνία υπέβαλε αίτηση παράτασης της εν λόγω άδειας και σε φυτά της μαύρης πεύκης τύπου μπονσάι (Pinus thunbergii Parl) των οποίων η ανάπτυξη έχει ανασταλεί με φυσικό ή τεχνητό τρόπο και υπέβαλε τεχνικές πληροφορίες προς επίρρωση της εν λόγω αίτησης.

(5) Τον Μάιο του 2019 η Ευρωπαϊκή Αρχή για την Ασφάλεια των Τροφίμων (EFSA) εξέδωσε επιστημονική γνώμη σχετικά με την αξιολόγηση των κινδύνων για την υγεία των φυτών από τη μαύρο πεύκη τύπου μπονσάι που εισάγεται από την Ιαπωνία (5). Η εν λόγω επιστημονική γνώμη βασίστηκε στις διαθέσιμες επιστημονικές και τεχνικές πληροφορίες που παρείχε η Ιαπωνία, καταλήγοντας στο συμπέρασμα ότι υπάρχει πιθανότητα απουσίας του επιβλαβούς οργανισμού όσον αφορά τους επιβλαβείς οργανισμούς που θα μπορούσαν να συνδέονται με το εν λόγω εμπόρευμα, εφόσον πληρούνται ορισμένες προϋποθέσεις.

(6) Ορισμένοι από τους εν λόγω επιβλαβείς οργανισμούς δεν έχουν ακόμη καταχωριστεί ως ενωσιακοί επιβλαβείς οργανισμοί καραντίνας, αλλά ενδέχεται να πληρούν τα κριτήρια για να παρατίθενται ως ενωσιακοί επιβλαβείς οργανισμοί καραντίνας και, ως εκ τούτου, θα πρέπει να υπόκεινται σε προσωρινά μέτρα που ορίζονται στο άρθρο 30 παράγραφος 1 του κανονισμού (ΕΕ) 2016/2031. Με βάση την επιστημονική γνώμη της EFSA, οι όροι για την εισαγωγή φυτών Pinus thunbergii Parl. τύπου μπονσάι από την Ιαπωνία, που εξασφαλίζουν ορισμένο επίπεδο απαλλαγής από επιβλαβείς οργανισμούς, θεωρούνται αποδεκτοί και θα πρέπει να χορηγηθεί παρέκκλιση για την εισαγωγή τους στην Ένωση, για αρχική περίοδο έως τις 31 Δεκεμβρίου 2023, ώστε να καταστεί δυνατή η επανεξέταση των εν λόγω μέτρων.

(7) Τον Οκτώβριο του 2019 η Ιαπωνία υπέβαλε επίσης αίτηση παράτασης της παρέκκλισης που χορηγήθηκε με την απόφαση 2002/887/ΕΚ για φυτά του γένους Chamaecyparis Spach, Juniperus L. και ορισμένα είδη Pinus L. Οι περιστάσεις που δικαιολογούν τη χορήγηση της εν λόγω παρέκκλισης σύμφωνα με την απόφαση 2002/887/ΕΚ εξακολουθούν να ισχύουν και οι φυτοϋγειονομικοί κίνδυνοι από την εισαγωγή αυτών των εμπορευμάτων παραμένουν σε χαμηλά επίπεδα. Δεδομένου ότι δεν υπάρχουν νέες πληροφορίες που να δικαιολογούν την αναθεώρηση των ειδικών όρων που προβλέπονται στην εν λόγω αποφαση, θα πρέπει να χορηγηθεί η εν λόγω παράταση της παρέκκλισης. Ωστόσο, ο κατάλογος των επιβλαβών οργανισμών που προκαλούν ανησυχία για το είδος Pinus sp. θα πρέπει να επικαιροποιηθεί ώστε να καλύπτει τις πρόσφατες αλλαγές στην ταξινόμηση και τις νέες επιστημονικές πληροφορίες στην επιστημονική γνώμη της EFSA.

(8) Η εν λόγω παρέκκλιση θα πρέπει να υπόκειται στις ίδιες απαιτήσεις με αυτές που ορίζονται στην απόφαση 2002/887/ΕΚ. Οι εν λόγω απαιτήσεις θα πρέπει να εφαρμόζονται με την επιφύλαξη του εκτελεστικού κανονισμού (ΕΕ) 2019/2072 και, ιδίως, των απαιτήσεων που ορίζονται στο σημείο 30 του παραρτήματος VII του εν λόγω κανονισμού σχετικά με την εισαγωγή στην Ένωση φυτών για φύτευση των οποίων η ανάπτυξη έχει ανασταλεί με φυσικό ή τεχνητό τρόπο εκτός των σπόρων.

(9) Δεδομένου ότι η οδηγία 2000/29/ΕΚ έχει καταργηθεί και αντικατασταθεί από τον κανονισμό (ΕΕ) 2016/2031, η απόφαση 2002/887/ΕΚ θα πρέπει να καταργηθεί και να αντικατασταθεί από τον παρόντα κανονισμό για λόγους σαφήνειας και νομικής συνέπειας.

(10) Η παρέκκλιση που προβλέπεται στον παρόντα κανονισμό θα πρέπει να εφαρμόζεται έως τις 31 Δεκεμβρίου 2023, για να καταστεί δυνατή η επανεξέτασή της.

(11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Ορισμοί Για τους σκοπούς του παρόντος κανονισμού, ως «συγκεκριμένα φυτά» νοούνται τα φυτά για φύτευση των οποίων η ανάπτυξη έχει ανασταλεί με φυσικό ή τεχνητό τρόπο, των ακόλουθων ειδών: — Chamaecyparis sp. Spach, — Juniperus sp. L., — Pinus parviflora Sieb. & Zucc. (Pinus pentaphylla Mayr), — Pinus thunbergii Parl., — Pinus parviflora Sieb. & Zucc., εμβολιασμένο σε έρριζο υποκείμενο άλλου είδους Pinus, καταγωγής Ιαπωνίας, και — Pinus thunbergii Parl., εμβολιασμένο σε έρριζο υποκείμενο άλλου είδους Pinus, καταγωγής Ιαπωνίας.

Άρθρο 2 Παρέκκλιση από την απαγόρευση εισαγωγής στην Ένωση των συγκεκριμένων φυτών Κατά παρέκκλιση από το άρθρο 7 και το σημείο 1 του παραρτήματος VI του εκτελεστικού κανονισμού (ΕΕ) 2019/2072, επιτρέπεται η εισαγωγή των συγκεκριμένων φυτών στην Ένωση, εφόσον συμμορφώνονται με τους όρους που καθορίζονται στο παράρτημα του παρόντος κανονισμού.

Άρθρο 3 Περίοδοι εφαρμογής της παρέκκλισης Η παρέκκλιση που προβλέπεται στο άρθρο 2 ισχύει για τα συγκεκριμένα φυτά που εισάγονται στην Ένωση στις ακόλουθες περιόδους: α) Chamaecyparis: από την 1η Οκτωβρίου 2020 έως τις 31 Δεκεμβρίου 2023· β) Juniperus: από την 1η Νοεμβρίου έως τις 31 Μαρτίου κάθε έτος έως τις 31 Δεκεμβρίου 2023· γ) Pinus L.: από την 1η Οκτωβρίου 2020 έως τις 31 Δεκεμβρίου 2023.

Άρθρο 4 Κατάργηση της απόφασης 2002/887/ΕΚ Η απόφαση 2002/887/ΕΚ καταργείται.

Άρθρο 5 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Αυγούστου 2020. Για την Επιτροπή Η Πρόεδρος Ursula VON DER LEYEN

(1) ΕΕ L 317 της 23.11.2016, σ. 4.

(2) Οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (ΕΕ L 169 της 10.7.2000, σ. 1).

(3) Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).

(4) Απόφαση 2002/887/ΕΚ της Επιτροπής, της 8ης Νοεμβρίου 2002, που επιτρέπει παρεκκλίσεις από ορισμένες διατάξεις της οδηγίας 2000/29/ΕΚ του Συμβουλίου όσον αφορά τα φυτά Chamaecyparis Spach, Juniperus L. και Pinus L., καταγωγής Ιαπωνίας, των οποίων έχει ανασταλεί η ανάπτυξη με φυσικό ή τεχνητό τρόπο (ΕΕ L 309 της 12.11.2002, σ. 8).

(5) EFSA Panel on Plant Health, 2019 (Ομάδα EFSA για την υγεία των φυτών, 2019). Scientiﬁc Opinion on the commodity risk assessment of black pine (Pinus thunbergii Parl.) bonsai from Japan. (Επιστημονική γνώμη για την αξιολόγηση του κινδύνου βασικών εμπορευμάτων της μαύρης πεύκης (Pinus thunbergii Parl.) τύπου μπονσάι από την Ιαπωνία.) EFSA Journal 2019·17(5):5667, 184 pp. https://doi.org/10.2903/j.efsa.2019.5667.